Ouderdom Stiltetyd | News24
WAAR ek vandaan kom het hulle altyd gesê: "Oudword is nie vir sissies nie." Mense wil graag as hulle oor oudword gesels, die ouderdom versag met die woorde: "Die aand van die lewe, of die tyd as die skaduwees lank word. Ons praat van die Herfsjare, en ouetehuise kry name soos Village of Happiness, Silwerdae, Mooi Hawens, ensomeer. Dis so asof ons nie reguit oor die verskynsel van oudword wil praat nie. Tog is bejaardheid deel van ons lewe hier aan die Suidkus. Oor 15 jaar reken die departement van statistiek sal daar meer as sewe miljoen mense ouer as 60 jaar in Suid Afrika wees. Voorwaar 'n groot mark om elke week 'n gratis stukkie koek te gee soos sommige eetplekke doen.
Gelukkig beteken die aand van die lewe nie dat mens nou moet gaan sit in sak en as nie. Die president van Amerika was 69 jaar oud toe hy tot president van sy land verkies is en dan is daar ook nog ons eie Nelson Mandela. In die Bybel lees ons in Lukas 2:25 van twee bejaardes, Simeon en Anna wat die koms van die Messias ingewag het, al was Anna reeds in haar tagtigerjare. Sy het op hoë ouderdom mense moed ingepraat en vertel van die Verlosser van die wêreld wat gebore sou word. Haar hoop is nie beskaam nie. Nee, ons moet nie negatief oor die ouderdom dink nie. Jy het nog baie om te doen.
Kom ons dank die Here vir die "goue jare" want goud is tog kosbaar. Of soos Zirk Bergh gesing het: "My ouma is nie grys nie, sy het silwer hare." Ons tye is in die hand van die Here en almal wat hier aan die Suidkus bly kan getuig daarvan dat as die gesondheid dit toelaat daar nog baie geleenthede en uitdagings is wat vir mense ook in die ouderdom wag. 'n Sekere dorp in San Fransisco is glo omring deur duisende grafte. By die ingang van die dorp is 'n kennisgewingbord waarop staan: "Dis wonderlik om te leef." Leef jy?